Carnegie Hall
Store norske leksikon,Kunst og estetikk,Musikk,Klassisk musikk,Institusjoner i klassisk musikk
Carnegie Hall er et konserthus i New York, innviet i 1891. Det er kanskje verdens mest berømte konserthus. Huset var New York-filharmoniens hjem mellom 1892 og 1962.
Konserthuset har tre saler, og frem til 2009 rommet bygningen også en rekke atelierer for kunstnere.Carnegie Hall har siden 1962 vært på listen over USAs historiske minnesmerker. I bygningen ligger Carnegie Hall Archives (etablert 1986) og Rose Museum (etablert 1991), som dokumenterer husets historie. Konsertsalene Carnegie Hall har tre saler som benyttes til mange forskjellige typer musikk. De tre salene heter i dag Isaac Stern Auditorium/Ronald O. Perelman Stage (Hovedsalen) med 2804 sitteplasser, Judy and Arthur Zankel Hall med 599 sitteplasser og Joan and Sanford I. Weill Recital Hall med 268 sitteplasser.Hovedsalen ble grundig restaurert i 1986. Zankel Hall het opprinnelig Recital Hall, senere Carnegie Lyceum. Den ble utleid og brukt som kino i 1961–1997, men ble restaurert og tatt i bruk som konsertsal igjen i 2003.Weill Recital Hall het opprinnelig Chamber Music Hall, og har hatt det nåværende navn siden den ble restaurert i 1986. Historikk Carnegie Hall har sitt navn etter industrialisten og filantropen Andrew Carnegie, som finansierte oppførelsen.Huset ble oppført etter tegninger av arkitekten William Burnet Tuthill. Det ble tatt i bruk i april 1891, og offisielt innviet 5. mai samme år med en konsert med New York-filharmonien ledet av Walter Damrosch hvor den russiske komponisten Pjotr Tsjajkovskij i tillegg dirigerte sin Kroningsmarsj.Bygningen ble simpelthen kalt Music Hall de første to sesongene og fikk så navnet Carnegie Hall i 1893. Huset var i Carnegie-familiens eie til 1925.Da New York-filharmonien flyttet ut i 1962, planla man å rive bygningen, men ildsjeler med fiolinisten Isaac Stern i spissen fikk laget det slik at byen New York kjøpte den. Et eget driftsselskap ble etablert.Urfremført i Carnegie Hall er Antonín Dvořáks symfoni nr. 9 «Fra den nye verden» (1893) og Richard Strauss’ symfoniske dikt Sinfonia Domestica (1904; dirigert av komponisten), foruten en rekke verker av blant andre George Gershwin, Arnold Schönberg, Igor Stravinskij, Paul Hindemith og Benjamin Britten.Benny Goodman holdt den første jazzkonserten i januar 1938, og siden har berømte utøvere innen jazz og populærmusikk opptrådt her. The Beatles ga to konserter her i februar 1964 under sitt første opphold i USA.Flere norske utøvere og ensembler har gjestet Carnegie Hall. Ole Windingstad har dirigert norsk musikk her. Kirsten Flagstad ga hele 35 bejublede konserter her i 1935–1955, både romanseaftener og med orkester. Pianisten Leif Ove Andsnes hadde i sesongen 2004–2005 sin egen Perspectives-serie med syv konserter. Les mer i Store norske leksikon New York New York-filharmonien Andrew Carnegie